Nariadenie Komisie (EHS) č. 3498/88
z 9. novembra 1988,
ktorým sa menia a dopĺňajú nariadenia (EHS) č. 391/68 a (EHS) č. 1092/80 v súvislosti s podmienkami, ktoré musia byť splnené v sektore bravčového mäsa, pokiaľ ide o intervenčný nákup a poskytovanie pomoci na súkromné skladovanie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom [1], naposledy zmenené a doplnené nariadením (EHS) č. 3906/87 [2], a najmä na jeho článok 5 ods. 4,
keďže účelom intervenčného a súkromného skladovania je umožniť dočasné stiahnutie výrobkov z trhu, ktorý je v nerovnováhe, so zámerom ich opätovného predaja ihneď po zlepšení situácie na trhu; keďže preto výrobky ponúknuté na intervenciu alebo uskladnené výrobky musia byť vhodné na ľudskú spotrebu, prípadne na kŕmenie zvierat;
keďže nariadenie Rady (Euratom) č. 3954/87 z 22. decembra 1987, ktoré stanovuje najvyššie povolené hodnoty rádioaktivity v potravinách a krmivách spôsobené jadrovou haváriou alebo iným prípadom rádiologického núdzového stavu [3], určuje postup, ktorý má byť dodržaný v prípadoch rádiologického núdzového stavu na určenie hodnôt rádioaktivity, ktoré musia spĺňať potraviny a krmivá, ak majú byť ponúknuté na predaj; keďže následkom toho poľnohospodárske výrobky, v ktorých sú takéto hodnoty rádioaktivity prekročené, sa nesmú nakupovať ani nesmú byť predmetom zmluvy o skladovaní;
keďže článok 3 nariadenia Rady (EHS) č. 1707/86 z 30. mája 1986 o podmienkach, ktorými sa riadia dovozy poľnohospodárskych výrobkov s pôvodom v tretích krajinách po havárii v černobyľskej jadrovej elektrárni [4], naposledy zmenené a doplnené nariadením (EHS) č. 624/87 [5], stanovuje najvyššie povolené hodnoty rádioaktivity; keďže po skončení platnosti nariadenia (EHS) č. 1707/86 boli rovnaké najvyššie povolené hodnoty zahrnuté v článku 3 nariadenia Rady (EHS) č. 3955/87 [6], ktorým bolo nahradené; keďže kvalita poľnohospodárskych výrobkov, pri ktorých sú presiahnuté najvyššie povolené hodnoty, nemôže byť považovaná za vyhovujúcu a prijateľnú pre obchodovanie;
keďže sa potvrdilo, že v dôsledku uvedenej havárie bola časť poľnohospodárskej výroby v spoločenstve v rôznej miere rádioaktívne kontaminovaná; keďže by sa malo ujasniť, že poľnohospodárske výrobky s pôvodom v spoločenstve, ktoré presahujú hodnoty stanovené v článku 3 nariadenia (EHS) č. 3955/87 sa nemôžu nakupovať ani byť predmetom zmluvy o skladovaní;
keďže článok 5 nariadenia Komisie (EHS) č. 391/68 [7], naposledy zmenené a doplnené nariadením (EHS) č. 4160/87 [8], ustanovuje podmienky, za ktorých sa môže nakupovať bravčové mäso; keďže článok 2 nariadenia Komisie (EHS) č. 1092/80 [9], naposledy zmeneného a doplneného nariadením (EHS) č. 201/85 [10], ustanovuje podmienky pre ukončenie platnosti zmlúv o skladovaní pre uvedený výrobok; keďže uvedené podmienky by sa mali upresniť; keďže uvedené nariadenia by mali byť náležite upravené;
keďže stupeň rádioaktivity v potravinách po rádiologickom núdzovom stave sa líši podľa charakteristík havárie a druhu výrobkov; keďže rozhodovanie o potrebe monitorovania a o samotných kontrolách sa musí náležite prispôsobiť každej situácii a musí sa pri ňom brať do úvahy napríklad charakteristika príslušných regiónov, výrobkov a rádionuklidov;
keďže Riadiaci výbor pre bravčové mäso nedoručil stanovisko v lehote stanovenej jeho predsedom,
PRIJALA TOTO NARIADENIE:
Článok 1
1. K článku 5 ods. 2 nariadenia (EHS) č. 391/68 sa pridáva toto písm. d):
"d) presahujú najvyššie hodnoty rádioaktivity povolené nariadeniami spoločenstva. Hodnoty použiteľné na výrobky s pôvodom v spoločenstve kontaminované v dôsledku havárie v černobyľskej jadrovej elektrárni sú hodnoty stanovené v článku 3 nariadenia Rady (EHS) č. 3955/87 [11]. Ak si to situácia vyžaduje, počas potrebného obdobia sa musí monitorovať hodnota rádioaktivity výrobku. V prípade potreby satrvanie a rozsah kontrol určuje v súlade s postupom, ktorý je ustanovený v článku 24 nariadenia (EHS) č. 2759/75."
2. K článku 2 ods. 2 nariadenia (EHS) č. 1092/80 sa pridáva druhý pododsek:
"Takisto žiadne výrobky, pri ktorých obsah rádioaktivity presahuje najvyššie hodnoty povolené nariadeniami spoločenstva, nemôžu byť predmetom zmluvy o skladovaní. Hladiny použiteľné na výrobky s pôvodom v spoločenstve kontaminované následkom havárie v černobyľskej jadrovej elektrárni, sú hladiny určené v článku 3 nariadenia Rady (EHS) č. 3955/87 [*] Ú. v. ES L 371, 30.12.1987, s. 14.. Ak si to vyžaduje situácia a len počas potrebného obdobia sa hodnota rádioaktivity výrobku musí monitorovať. V prípade potreby sa trvanie a rozsah kontrol určuje v súlade s postupom ustanoveným v článku 24 nariadenia (EHS) č. 2759/75."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 9. novembra 1988